„ Mér finnst ekki ólíklegt að Veðurstofan eigi eftir að breyta í rauða aðvörun en það yrði þá í fyrsta sinn hér á landi , “ segir Jónas Guðmundsson hjá Slysavarnafélaginu Landsbjörg við mbl.is . Landsbjörg sendir út viðvaranir til hátt í fimm þúsund aðila í ferðaþjónustu vegna ofsaveðurs sem verður á landinu á morgun og miðvikudag . „ Við erum búin að setja aðvaranir á vefinn okkar safetravel.is . Þær fara á öll sjónvörpin okkar sem eru 104 talsins en þau eru á öllum bensínstöðum við hringveginn , bílaleigum og fleiri stöðum , “ segir Jónas í samtali við mbl.is . „ Við erum auk þess að streyma þessum aðvörunum landfræðilega inn í nokkur þúsund bílaleigubíla þannig að þegar þeir eru á sveimi þá poppar þetta upp hjá þeim , “ bætir Jónas við . Hann bendir á að á vefnum safetravel.is megi finna , í fyrsta sinn á Íslandi , allar helstu ferðaaðstæður á einum stað ; veður , færð á vegum , aðstæður á ferðamannastöðum , snjóflóðaspár , vefmyndavélar og sitthvað fleira . Gamaldags aðferð sem skilar sínu Undir hatti Safetravel sendir Landsbjörg út dreifibréf til hátt í fimm þúsund ferðaþjónustuaðila . „ Við biðjum þá að prenta aðvörunina út , hengja upp í móttöku hjá sér , ræða við ferðamenn og benda þeim á kortið , “ segir Jónas . „ Eins gamaldags aðferð og það er að prenta eitthvað út og hengja upp og tala við fólk þá skilar það gríðarlega miklu . “ Hann segir að Landsbjörg geri allt sem hægt er til að fólk verði ekki á ferli í brjáluðu veðrinu . „ Það er ákveðin óvissa með spár á ákveðnum stöðum , hvort þetta verði rigning eða snjókoma af því að hitastigið er í kringum núllið , “ segir Jónas og ítrekar að aðvörun Veðurstofunnar gæti hæglega orðið rauð . Björgunarsveitir alltaf klárar í slaginn Hann segir að auk þess að brýna fyrir sem flestum að vera ekki á ferli í ofsaveðrinu á morgun og miðvikudag séu björgunarsveitir tilbúnar að fara í útköll vegna veðurs . „ Við brýnum fyrir okkar fólki að vera til taks . Það verður fundur hjá aðgerðastjórn á höfuðborgarsvæðinu um miðjan daginn þar sem við förum yfir stöðuna og samræmum aðgerðir , “ segir Jónas sem býst við því að það verði nóg að gera , þrátt fyrir aðvaranir : „ Okkur finnst mjög líklegt að það verði útköll hér og þar á morgun og björgunarsveitir eru klárar í slaginn eins og alltaf . “